Imbassar 15% tat-turisti li kellna s-sena li għaddiet għax-xahar ta' Lulju
Imtella' Ġunju 30, 2020 - Aġġornata 30 Ta' Ġunju, 2020 6:56pm Il-President tal-Assoċjazzjoni tal-Lukandi u Ristoranti l-MHRA, Tony Zahra qal li f'Lulju huwa prevvist li jkollna ħmistax fil-mija tat-turisti li kellna s-sena li għaddiet, u li l-awtorità tat-turiżmu qed taħdem biex sal-aħħar tas-sena, jiġu f'Malta, seba' mitt elf turist, li ħallew fl-ekonomija Maltija mal-mitejn miljun ewro. Is-Sur Zahra qal li minkejja li fil-bidu t-turiżmu se jkun kajman, fiduċjuż li bil-koperazzjoni ta' kulħadd, is-suq turistiku jirpilja. Waqt li l-lukandiera qed iħejju għall-ftuħ tal-ajruport u d-dħul tal-ewwel turisti wara l-pandemija, il-President tal-MHRA, Tony Zahra qal li s-settur għandu għatx kbir li jibda jara r-rota tiċċaqlaq. Stqarr li l-bidu se jkun kwiet, għaliex f'Lujlu huwa prevvist li jigu 15% biss tal-għadd tat-turisti li ġew f'dan ix-xahar is-sena li għaddiet. "Spiċċajna zero, mhux inżilna b'ħamsa fil-mija, ġejna zero, għandna sitwazzjoni fejn minn xejn se naraw a return to normality, se tkun bil-mod il-mod." Is-Sur Zahra innota li s-sena li għaddiet meta ġew Malta żewġ miljun u seba mitt elf turist ħallew fl-ekonomija Maltija aktar minn elfejn miljun ewro. Il-President tal-MHRA argumenta li mit-turist, ma jieklux biss il-lukandi u ristoranti, imma x-xufiera tat-taxis, il-karozzini, il-bdiewa u r-raħħala u eventwalment il-poplu Malti u Għawdxi. Sostna li l-ftuħ tal-ajruport wara huwa inevitabbli, għaliex mingħajr it-turiżmu, l-ekonomija Maltija tistaġna. "It-turiżmu jaffettwa lil kulħadd allura wieħed irid jifhem l-importanza tal-ftuħ tal-ajruport, għax kulħadd jibbenfika mit-turisti." Is-Sur Żahra qal li l-Awtorità tat-Turiżmu qed taħdem flimkien mal-assoċjazzjoni u ma' min hu involut fis-settur bil-mira li bejn Lulju u l-aħħar ta' Diċembru jinġiebu f'Malta 700,000 turist. Mistoqsi bil-perikli li jerġa' jiżdied il-mard bil-ftuħ tal-ajruport, is-Sur Zahra qal li jekk kulħadd isegwi l-miżuri ta' mitigazzjoni, mhemm ebda lok għal tħassib.